એ સાદ પડવાનો જ હતો કારણ કે અહીં તેમના જીવનનો સૌથી ઉત્તમ વળાંક આવવાનો હતો. જબલપુર જેવા શહેરમાં પાશ્ચાત્ય અસરમાં ઉછરેલા આ યુવકને ચરોતરના નાનકડા ગામડામાં કઠવા લાગ્યું. ગુજરાતી ભાષા પણ તૂટેલી-ફૂટેલી બોલે. જબલપુરની સ્કૂલમાં બધા શિક્ષકો ખ્રિસ્તી. તેમની પાસેથી હિન્દુ ધર્મની વિરુદ્ધનું ખૂબ સાંભળેલું. વિનુભાઈ પર તેમના વિચારો, રીતરિવાજ અને શિસ્તનો ઊંડો પ્રભાવ હતો. કેટલાંક બાવાનાં વર્તન જોઈને વિનુભાઈની બુદ્ધિમાં હિન્દુ ધર્મ વિશે સારી પેઠે પૂર્વગ્રહ બંધાઈ ગયો હતો. જોકે અહીં તો ઘરમાં સ્વામિનારાયણ ધર્મનું જબરજસ્ત વાતાવરણ હતું. તેઓ એ દિવસને યાદ કરતાં કહે છે, શાસ્ત્રીજી મહારાજ અને યોગીજી મહારાજનાં ઘરમાં ગુણવાન ગવાય પણ તેમને કદી જોયેલા નહીં.